पीएम मोदी के गृहराज्य गुजरात से भी बीजेपी के लिए नहीं है अच्छी खबर, इस सर्वे में हुआ खुलासा  
2014 में बीजेपी ने राज्य की सभी सीटों पर जमाया था कब्जा 
लेकिन विधानसभा चुनाव के बाद कांग्रेस हुई है मजबूत 
मोदी सरकार के कामकाज से मतदाता भी हैं नाख़ुश
लोकसभा चुनाव (General Election 2019) की सरगर्मियां बढ़ गई हैं. इस बार भी सबकी निगाहें प्रधानमंत्री नरेंद्र मोदी (PM Narendra Modi) के गृह राज्य गुजरात (Gujarat) पर टिकी हैं. पिछली बार बीजेपी ने राज्य की सभी 26 सीटों पर जीत दर्ज की थी और पार्टी को 60 फीसद वोट मिले थे, लेकिन इस बार स्थिति बदली नजर आ रही है. मोदी सरकार भले ही तमाम दावे करे, लेकिन खुद पीएम के गृहराज्य के वोटर ही उनके कामकाज से नाख़ुश हैं. जिसका ख़ामियाजा पार्टी को चुनावों में उठाना पड़ सकता है. राजनीतिक सुधारों पर नजर रखने वाली संस्था एडीआर (एसोसिएशन फॉर डेमोक्रेटिक रिफॉर्म्स) के एक सर्वे में गुजरात के मतदाताओं ने आम जन से जुड़े मुद्दों पर मोदी सरकार के कामकाज को औसत से भी कम रेटिंग दी है. जो साफ-साफ बीजेपी के लिए खतरे की घंटी है.